**Informatīvais ziņojums par lēmumu starptautiskajā šķīrējtiesas lietā “Staur Eiendom” AS, “EBO Invest” AS un “Rox Holding” AS pret Latvijas Republiku**

Pamatojoties uz Ministru prezidenta 2016.gada 15.novembra rezolūciju Nr.18/I-842-jur, Satiksmes ministrijai tika uzdots nodrošināt valsts interešu pārstāvību pret Latvijas Republiku ierosinātajā šķīrējtiesas procesā saskaņā ar Latvijas Republikas un Norvēģijas Karalistes valdības līgumu par savstarpēju ieguldījumu veicināšanu.

Šķīrējtiesas process tika ierosināts pēc “Staur Eiendom” AS, “EBO Invest” AS un “Rox Holding” AS (turpmāk – Prasītājs) pieteikuma Starptautiskajā ieguldījumu strīdu izšķiršanas centrā (turpmāk - ICSID) saskaņā ar Konvencijas par ieguldījumu strīdu izšķiršanu starp valstīm un citu valstu pilsoņiem (turpmāk – Konvencija).

Prasības priekšmets saistīts ar 2006.gada 3.novembrī noslēgto zemes nomas līgumu Nr.06/120 starp VAS “Starptautiskā lidosta “Rīga”” (turpmāk – Lidosta) un SIA “EBO International” par teritorijas attīstību un būvniecību.

Kā iepriekš Ministru kabinetam ziņots (TA-941-DV, Informatīvais ziņojums par starptautisko šķīrējtiesas procesu “Staur Eiendom” AS, “EBO Invest” AS un “Rox Holding” AS pret Latvijas Republiku, izskatīts Ministru kabinetā 2019. gada 4. jūnijā, prot. Nr. 27.,35.§), Prasītājs šajā lietā centās pierādīt Satiksmes ministrijas (valsts) iesaisti Lidostas darbībās un attīstības plānos, atsaucoties uz politikas plānošanas dokumentiem, Ekonomiskās sadarbības un attīstības organizācijas ziņojumiem, valsts amatpersonu publiskajiem izteikumiem, plašsaziņas līdzekļu rakstiem un uz Satiksmes ministrijas sagatavotajiem dokumentiem (vēstules, padomes lēmumi), kuros ir noteikti lēmumi un darbības attiecībā uz Lidostas attīstību.

2019. gada 4. – 14. martam norisinājās šķīrējtiesas sēde Parīzē, kurā klātienē tika uzklausītas strīda puses, advokāti, liecinieki un eksperti.

Satiksmes ministrija informē, ka 2020. gada 28. februārī tika saņemts lēmums ICSID lietā Nr. ARB/16/38 “Staur Eiendom” AS, “EBO Invest” AS un “Rox Holding” AS pret Latvijas Republiku (turpmāk – Lēmums), kurā arbitrāžas Tribunāls ir pilnībā noraidījis Prasītāja prasības. ICSID arbitrāžas Tribunāls noraidīja 41, 9 miljonus eiro vērto prasību pret Latviju, pēc tam, kad tika konstatēts, ka valstij piederošās Lidostas darbības nav attiecināmas uz valsti. Attiecībā uz Lidostas statusu, Tribunāls norādīja, ka šis uzņēmums nav uzskatāms par valsts institūciju *(an organ of the state)* saskaņā ar Latvijas tiesību aktiem, un ka Lidostai ir atsevišķs juridiskās personas statuss, atsevišķs budžeta un vadības struktūra.

Tribunāls nolēma, ka Prasītājam jāatlīdzina Latvijas Republikai šķīrējtiesas procesā radušās juridisko pakalpojumu izmaksas EUR 2,612,937.42 apmērā, kas ir 90% no Latvijas Republikas juridisko pakalpojumu izmaksām. Tāpat Tribunāls lēma, ka Prasītājam Latvijas Republikai jāatlīdzina arbitrāžas izmaksas, USD 329,497.21 apmērā, kā arī nolēma Prasītājiem maksāt procentus par šīm summām ar likmi 6% gadā, no Lēmuma nosūtīšanas datuma.

2020. gada 9. martā, juridiskais birojs “Lalive”, kas nodrošināja valsts interešu pārstāvību šajā lietā, nosūtīja vēstuli Pretējai pusei ar pieprasījumu nekavējoties, bet ne vēlāk kā līdz 2020. gada 8. aprīlim, veikt Tribunāla piespriestos maksājumus saskaņā ar Konvencijas 53. panta 1. punktu.

Satiksmes ministrs T.Linkaits

Vīza:

Valsts sekretāre I.Stepanova

Plūme 67028004

Sabine.plume@sam.gov.lv